2001/705/EY: Komission päätös, tehty 27 päivänä syyskuuta 2001, eräitä Indonesiasta peräisin olevia ihmisravinnoksi tarkoitettuja kalastus- ja vesiviljelytuotteita koskevista suojatoimenpiteistä (tiedoksiannettu numerolla K(2001) 2935)



Virallinen lehti nro L 260 , 28/09/2001 s. 0035 - 0036



Komission päätös, tehty 27 päivänä syyskuuta 2001, eräitä Indonesiasta peräisin olevia ihmisravinnoksi tarkoitettuja kalastus- ja vesiviljelytuotteita koskevista suojatoimenpiteistä (tiedoksiannettu numerolla K(2001) 2935) (2001/705/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(1) ja erityisesti sen 22 artiklan 1 kohdan, sekä katsoo seuraavaa: (1) Kolmansista maista tuotavien tiettyjen tuotteiden osalta on direktiivin 97/78/EY 22 artiklan mukaisesti toteutettava tarvittavat toimenpiteet, jos tällaisessa kolmannessa maassa ilmenee tai leviää jokin tekijä, joka aiheuttaa todennäköisesti vakavan vaaran eläinten terveydelle tai kansanterveydelle. (2) Indonesiasta tuoduista ihmisravinnoksi tarkoitetuista katkaravuista on löydetty kloramfenikolia. (3) Koska elintarvikkeissa esiintyvä kloramfenikoli on kansanterveydellinen riski, Indonesiasta peräisin olevista tai tulevista katkarapulähetyksistä on otettava näytteet niiden puhtauden varmistamiseksi. (4) Yleisestä tuoteturvallisuudesta 29 päivänä kesäkuuta 1992 annetussa neuvoston direktiivissä 92/59/ETY(2) on otettu käyttöön elintarvikkeita koskeva nopea hälytysjärjestelmä. Siihen turvautuminen on aiheellista, jotta direktiivin 97/78/EY 22 artiklan 2 kohdassa säädetty vaatimus vastavuoroisesta tiedottamisesta toteutuu. (5) Tätä päätöstä tarkistetaan Indonesian toimivaltaisten viranomaisten antamien takeiden ja jäsenvaltioiden toimeenpanemien tarkastusten tulosten perusteella. (6) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Tätä päätöstä sovelletaan Indonesiasta tuleviin tai peräisin oleviin ihmisravinnoksi tarkoitettuihin katkarapuihin. 2 artikla 1. Jäsenvaltioiden on tarkastettava tarkoituksenmukaisia näytteenottosuunnitelmia ja toteamismenetelmiä käyttäen jokainen Indonesiasta peräisin oleva tai tuleva katkarapulähetys kemiallisesti sen varmistamiseksi, että kyseiset tuotteet eivät vaaranna ihmisten terveyttä. Tarkastus on tehtävä erityisesti kloramfenikolin toteamiseksi. 2. Jäsenvaltioiden on ilmoitettava komissiolle viipymättä 1 kohdassa tarkoitettujen tarkastusten tulokset käyttäen neuvoston direktiivissä 92/59/ETY säädettyä elintarvikkeita koskevaa nopeaa hälytysjärjestelmää. 3 artikla Jäsenvaltiot eivät saa antaa lupaa tuoda 1 artiklassa tarkoitettuja tuotteita alueelleen tai lähettää niitä toiseen jäsenvaltioon, elleivät 2 artiklassa tarkoitettujen tarkastusten tulokset ole asianmukaisia. 4 artikla Kaikki tämän päätöksen soveltamisesta aiheutuvat menot veloitetaan lähettäjältä, vastaanottajalta tai heidän edustajaltaan. 5 artikla Jäsenvaltioiden on muutettava kauppaan soveltamansa toimenpiteet tämän päätöksen mukaisiksi. Niiden on ilmoitettava tästä komissiolle viipymättä. 6 artikla Tätä päätöstä tarkistetaan Indonesian toimivaltaisten viranomaisten antamien takeiden ja 2 artiklassa tarkoitettujen tarkastusten tulosten perusteella. 7 artikla Tämä päätös on osoitettu kaikille jäsenvaltioille. Tehty Brysselissä 27 päivänä syyskuuta 2001. Komission puolesta David Byrne Komission jäsen (1) EYVL L 24, 30.1.1998, s. 9. (2) EYVL L 228, 11.8.1992, s. 24.